text: Fængslet for at skyde eks-kæreste
  02 november 2011 kl. 13.32
  Bittert opgør mellem forhenværende kærester er nu endt med, at manden er fængslet for drabsforsøg.
  For lukkede døre blev en 48-årig mand onsdag fængslet for fire uger.
  Han er sigtet for et drabsforsøg på sin eks-kæreste, der mirakuløst overlevede nedskydningen.
  Den 35-årige kvinde blev søndag skudt i maven med et jagtgevær, men tirsdag kunne lægerne ånde lettet op og konstatere, at hun efter en operation var uden for livsfare.
  Drabsforsøget fandt sted i kvindens hjem i Varde.
  Den efterlyste mand blev anholdt tirsdag aften i Tistrup, da et vidne havde bemærket hans motorcykel i indkørslen til hans mors hus.
  Kvinden fra Varde har to børn, der begge var til stede i lejligheden, da den 48-årige mand trykkede på aftrækkeren.
  Ingen af børnene kom fysisk til skade.
  Efter skyderiet stak gerningsmanden af, og kvindens underbo ilede op for at yde førstehjælp til den blødende kvinde, indtil ambulancen nåede frem.
  